Sowat 1 200 dakloos ná brand in nedersetting uitbreekArgieffoto Minstens twee mense is dood, 325 skuilings vernietig en sowat 1 200 mense dakloos gelaat nadat ’n brand Maandag in ’n informele nedersetting naby Athlone uitgebreek het. ’n Vierjarige kind is onder die oorledenes. Die rampverligtingsorganisasie Gift of the Givers het Dinsdag in ’n verklaring gesê die Stad Kaapstad het hulle Maandag na Die Vlei ontbied om kos, water en ander benodighede aan inwoners te bied nadat talle skuilings in puin gelê is. Luidens die verklaring het brandbestryders sowat 12 uur lank gespook om die brand te blus. Meer personeellede moes Maandagaand ingeroep word nadat sterk wind brandbestryders se taak bemoeilik het. Gift of the Givers sou Dinsdag omstreeks 11:00 ’n stasie by die nedersetting oprig om nóg kos en benodighede aan inwoners uit te deel. Die organisasie doen nou ’n beroep op die publiek om onder meer tente, komberse, matrasse, boumateriaal, klere, linne en eetgerei te skenk om die inwoners van Die Vlei by te staan in hierdie tyd. Skenkings kan by winkels soos Shoprite en Checkers gemaak word wat dit op hul beurt aan Gift of The Givers sal oorhandig vir verdere verspreiding.